Document ID: 32014R0829

KOMISSION TÄYTÄNTÖÖNPANOASETUS (EU) N:o 829/2014,
annettu 30 päivänä heinäkuuta 2014,
neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta annetun asetuksen (EY) N:o 1235/2008 muuttamisesta ja oikaisemisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta 28 päivänä kesäkuuta 2007 annetun neuvoston asetuksen (EY) N:o 834/2007 (1) ja erityisesti sen 33 artiklan 2 ja 3 kohdan sekä 38 artiklan d alakohdan,
sekä katsoo seuraavaa:
(1)
Komission asetuksen (EY) N:o 1235/2008 (2) liitteessä III vahvistetaan luettelo kolmansista maista, joiden luonnonmukaisen maataloustuotteiden tuotannon tuotantojärjestelmät ja tarkastustoimenpiteet on hyväksytty asetuksessa (EY) N:o 834/2007 vahvistettuja vastaaviksi.
(2)
Asetuksen (EY) N:o 834/2007 33 artiklan 2 kohdan mukainen Sveitsin hyväksyntä koskee tällä hetkellä elintarvikkeena käytettäviä jalostettuja maataloustuotteita, hiivaa lukuun ottamatta. Sveitsi on toimittanut komissiolle pyynnön, jotta sen vastaavuus tunnustettaisiin myös luonnonmukaisen hiivan osalta. Pyynnössä toimitettujen tietojen ja Sveitsin myöhemmin toimittamien selvennysten tarkastelun perusteella on päätelty, että kyseisessä maassa annetut luonnonmukaisen hiivan tuotantoa ja tarkastusta koskevat säännöt vastaavat asetuksessa (EY) N:o 834/2007 ja komission asetuksessa (EY) N:o 889/2008 (3) annettuja sääntöjä. Tämän vuoksi Sveitsin tuotantojärjestelmien ja tarkastustoimenpiteiden vastaavuuden hyväksyminen elintarvikkeena käytettävien jalostettujen maataloustuotteiden osalta olisi ulotettava koskemaan myös luonnonmukaista hiivaa.
(3)
Asetuksen (EY) N:o 834/2007 33 artiklan 2 kohdan mukainen Uuden-Seelannin hyväksyntä koskee tällä hetkellä elintarvikkeena käytettäviä jalostettuja maataloustuotteita, viiniä ja hiivaa lukuun ottamatta. Uuden-Seelannin viranomaiset ovat toimittaneet komissiolle pyynnön, jotta sen vastaavuus tunnustettaisiin myös luonnonmukaisen viinin osalta. Pyynnössä toimitettujen tietojen ja Uuden-Seelannin myöhemmin toimittamien selvennysten tarkastelun perusteella on päätelty, että kyseisessä maassa annetut luonnonmukaisen viinin tuotantoa ja tarkastusta koskevat säännöt vastaavat asetuksessa (EY) N:o 834/2007 ja asetuksessa (EY) N:o 889/2008 annettuja sääntöjä. Tämän vuoksi Uuden-Seelannin tuotantojärjestelmien ja tarkastustoimenpiteiden vastaavuuden hyväksyminen elintarvikkeena käytettävien jalostettujen tuotteiden osalta olisi ulotettava koskemaan myös luonnonmukaista viiniä.
(4)
Uuden-Seelannin toimittamien tietojen mukaan toimivaltainen viranomainen, yksi tarkastuslaitos ja sertifikaatin myöntävä elin ovat muuttuneet. Tämä olisi otettava huomioon asetuksen (EY) N:o 1235/2008 liitteessä III.
(5)
Asetuksen (EY) N:o 1235/2008 liitteessä IV on luettelo tarkastuslaitoksista ja -viranomaisista, joilla on toimivalta tehdä tarkastuksia ja myöntää sertifikaatteja kolmansissa maissa vastaavuustarkoituksessa.
(6)
Komissio on tarkastellut asetuksen (EY) N:o 1235/2008 liitteessä IV olevaan luetteloon sisällyttämistä koskevia, 31 päivään lokakuuta 2013 mennessä esitettyjä pyyntöjä. Kaikkien saatujen tietojen tarkastelun jälkeen ne tarkastuslaitokset ja -viranomaiset, joiden on havaittu täyttävän asiaankuuluvat vaatimukset, olisi lisättävä kyseiseen luetteloon.
(7)
Asetuksen (EY) N:o 1235/2008 liitteessä IV mainitaan ”LibanCert”. Se ei kuitenkaan ilmoittanut komissiolle asetuksen (EY) N:o 834/2007 33 artiklan 3 kohdan kolmannessa ja neljännessä alakohdassa tarkoitettuun akkreditointielimeen liittyviä asiaankuuluvia tietoja eikä tekniseen asiakirjaansa tehdyistä muutoksista asetuksen (EY) N:o 1235/2008 12 artiklan 2 kohdan b alakohdan mukaisesti. Lisäksi LibanCertin vuotta 2013 koskeva vuosikertomus osoitti, että se ei täytä asetuksen (EY) N:o 1235/2008 liitteessä IV vahvistettuja erittelyjä. Komissio pyysi LibanCertiä toimittamaan selvennyksiä näistä seikoista muttei saanut vastausta annetussa määräajassa. Komission käytettävissä olevien tietojen mukaan LibanCert on lopettanut toimintansa. Sen vuoksi se olisi poistettava liitteessä IV olevasta luettelosta.
(8)
Asetuksen (EY) N:o 1235/2008 liitteessä IV, sellaisena kuin se on muutettuna täytäntöönpanoasetuksella (EU) N:o 355/2014 (4), on virhe, joka liittyy kolmannen maan koodinumeroon tarkastuslaitoksen ”Abcert AG” osalta, ja siinä viitataan virheellisesti ”IMO Swiss AG”:hen ”IMOswiss AG”:n sijaan.
(9)
Sen vuoksi asetuksen (EY) N:o 1235/2008 liitteitä III ja IV olisi muutettava ja oikaistava.
(10)
Oikeusvarmuuden vuoksi Abcert AG:hen ja IMOswiss AG:hen liittyviä oikaistuja säännöksiä olisi sovellettava täytäntöönpanoasetuksen (EU) N:o 355/2014 voimaantulopäivästä.
(11)
Tässä asetuksessa säädetyt toimenpiteet ovat luonnonmukaisen tuotannon sääntelykomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1235/2008 liite III tämän asetuksen liitteen I mukaisesti.
2 artikla
Muutetaan ja oikaistaan asetuksen (EY) N:o 1235/2008 liite IV tämän asetuksen liitteen II mukaisesti.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Liitteessä II olevaa 1 kohtaa ja 5 kohdan a alakohtaa sovelletaan 12 päivästä huhtikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä heinäkuuta 2014.

Labels: 18
17
15
6